Document ID: 32013R0545

Title and Content:
ΚΑΝΟΝΙΣΜΌΣ (ΕΕ) αριθ. 545/2013 ΤΗΣ ΕΠΙΤΡΟΠΉΣ της 14ης Ιουνίου 2013 για την τροποποίηση του παραρτήματος I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου όσον αφορά την αρωματική ουσία 3-ακετυλο-2,5-διμεθυλοθειοφαίνιο (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (1), και ιδίως το άρθρο 11 παράγραφος 3, Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 6, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 872/2012 της Επιτροπής (3) ενέκρινε κατάλογο αρωματικών ουσιών και εισήγαγε τον εν λόγω κατάλογο στο μέρος Α του παραρτήματος I στον κανονισμό (ΕΚ) αριθ. 1334/2008. (2) Ο κατάλογος μπορεί να ενημερώνεται σύμφωνα με την κοινή διαδικασία που αναφέρεται στον κανονισμό (ΕΚ) αριθ. 1331/2008, είτε μετά από πρωτοβουλία της Επιτροπής είτε ύστερα από αίτηση κράτους μέλους ή ενδιαφερόμενου μέλους. (3) Η αρωματική ουσία 3-ακετυλο-2,5-διμεθυλοθειοφαίνιο (αριθ. FL 15.024) περιλαμβάνεται στον κατάλογο ως αρωματική ουσία υπό αξιολόγηση, και για την οποία πρέπει να υποβληθούν επιπλέον επιστημονικά στοιχεία. Ο αιτών υπέβαλε τέτοια στοιχεία. (4) Η Ευρωπαϊκή Αρχή για την Ασφάλεια των Τροφίμων αξιολόγησε τα υποβληθέντα στοιχεία και κατέληξε στις 15 Μαΐου 2013 ότι το 3-ακετυλο-2,5-διμεθυλοθειοφαίνιο είναι μεταλλαξιογόνο τόσο in vitro όσο και in vivo και, επομένως, η χρήση του ως αρωματική ουσία προκαλεί ανησυχίες σχετικά με την ασφάλεια (4). (5) Αντίστοιχα η χρήση του 3-ακετυλο-2,5-διμεθυλοθειοφαινίου δεν συμμορφώνεται με τους γενικούς όρους χρήσης των αρωματικών ουσιών που ορίζονται στο άρθρο 4 στοιχείο α) του κανονισμού (ΕΚ) αριθ. 1334/2008. Κατά συνέπεια, η εν λόγω ουσία θα πρέπει να αφαιρεθεί από τον κατάλογο χωρίς καθυστέρηση προκειμένου να προστατευτεί η υγεία του ανθρώπου. (6) Η Επιτροπή θα πρέπει να κάνει χρήση της διαδικασίας του κατεπείγοντος για την αφαίρεση από τον κατάλογο της Ένωσης ουσίας που προκαλεί ανησυχία σχετικά με την ασφάλεια. (7) Σύμφωνα με το άρθρο 30 του κανονισμού (ΕΚ) αριθ. 1334/2008, οι αρωματικές ουσίες που δεν περιλαμβάνονται στον κατάλογο της Ένωσης μπορούν να διατεθούν στην αγορά αυτές καθεαυτές και να χρησιμοποιούνται μέσα ή πάνω σε τρόφιμα έως τις 22 Οκτωβρίου 2014. Η μεταβατική περίοδος δεν πρέπει να ισχύει για το 3-ακετυλο-2,5-διμεθυλοθειοφαίνιο. (8) Λόγω των πολύ χαμηλών επιπέδων χρήσης και της χαμηλής συνολικής ποσότητας 3-ακετυλο-2,5-διμεθυλοθειοφαινίου που προστίθεται ετησίως σε τρόφιμα στην Ευρωπαϊκή Ένωση, η παρουσία της εν λόγω ουσίας στα τρόφιμα δεν προκαλεί άμεσα ανησυχίες σχετικά με την ασφάλεια. Επομένως, λαμβάνοντας επίσης υπόψη τεχνικούς και οικονομικούς λόγους, θα πρέπει να οριστούν μεταβατικές περίοδοι οι οποίες να καλύπτουν τρόφιμα που περιέχουν την αρωματική ουσία 3-ακετυλο-2,5-διμεθυλοθειοφαίνιο, η οποία έχει διατεθεί στην αγορά ή αποσταλεί από τρίτες χώρες στην Ένωση πριν από την ημερομηνία έναρξης ισχύος του παρόντος κανονισμού. (9) Επομένως, θα πρέπει να τροποποιηθεί αναλόγως ο κανονισμός (ΕΚ) αριθ. 1334/2008. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το μέρος Α του παραρτήματος I του κανονισμού (ΕΚ) αριθ. 1334/2008 τροποποιείται σύμφωνα με το παράρτημα του παρόντος κανονισμού. Άρθρο 2 1. Απαγορεύεται η διάθεση του 3-ακετυλο-2,5-διμεθυλοθειοφαινίου στην αγορά ως αρωματικής ουσίας και η χρήση της εν λόγω ουσίας μέσα ή πάνω σε τρόφιμα. 2. Απαγορεύεται η διάθεση στην αγορά τροφίμων που περιέχουν την αρωματική ουσία 3-ακετυλο-2,5-διμεθυλοθειοφαίνιο. 3. Απαγορεύεται η εισαγωγή του 3-ακετυλο-2,5-διμεθυλοθειοφαινίου ως αρωματικής ουσίας και η εισαγωγή τροφίμων που περιέχουν την αρωματική ουσία 3-ακετυλο-2,5-διμεθυλοθειοφαίνιο. Άρθρο 3 1. Κατά παρέκκλιση από το άρθρο 2 παράγραφος 2, τρόφιμα που περιέχουν την αρωματική ουσία 3-ακετυλο-2,5-διμεθυλοθειοφαίνιο και τα οποία έχουν διατεθεί νόμιμα στην αγορά πριν από την ημερομηνία έναρξης ισχύος του παρόντος κανονισμού επιτρέπεται να διατίθενται στην αγορά μέχρι την τελική ημερομηνία χρήσης τους ή την ημερομηνία ελάχιστης διατηρησιμότητάς τους. 2. Το άρθρο 2 δεν ισχύει για φορτία τροφίμων που περιέχουν την αρωματική ουσία 3-ακετυλο-2,5-διμεθυλοθειοφαίνιο όταν ο εισαγωγέας αυτών των τροφίμων μπορεί να αποδείξει ότι τα εν λόγω φορτία είχαν αποσταλεί από την αφορώμενη τρίτη χώρα και ήταν καθ’ οδόν προς την Ένωση πριν από την ημερομηνία έναρξης ισχύος του παρόντος κανονισμού. Άρθρο 4 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Ιουνίου 2013.

Classification Labels:
1934
311
710
668

Label Descriptions:
{"1934": "Πολιτική για την υγεία", "311": "ΥΓΕΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2479
3584
6052
2449
2735

EuroVoc IDs (Expanded): 13
2479
3584
6052
2449
2735

Dataset Source: meu

Split: test